KOMISIJOS ATASKAITA DĖL REGLAMENTO (EB) Nr. 300/2008 DĖL CIVILINĖS AVIACIJOS SAUGUMO BENDRŲJŲ TAISYKLIŲ 2010 M. ĮGYVENDINIMO /* KOM/2011/0649 galutinis */





KOMISIJOS ATASKAITA EUROPOS PARLAMENTUI IR TARYBAI DĖL REGLAMENTO (EB) Nr. 300/2008 DĖL CIVILINĖS AVIACIJOS SAUGUMO BENDRŲJŲ TAISYKLIŲ 2010 M. ĮGYVENDINIMO 2010 m. sausio 1 d. – gruodžio 31 d. ataskaita ĮŽANGA Reglamentas (EB) Nr. 300/2008 ir jo įgyvendinimo nuostatos įsigaliojo 2010 m. balandžio 29 d. Siekiant aiškumo, šia nauja reguliavimo sistema konsoliduoti ir panaikinti Europos teisės aktai, priimti pagal ankstesnę sistemą, nustatytą Reglamentu (EB) Nr. 2320/2002. Be to, rengiant naująją reguliavimo sistemą atsižvelgta į technikos pažangą ir procedūrų pokyčius, taip pat pateikta apie juos išsamesnės informacijos, reaguojant į pastarojo meto neteisėtus veiksmus civilinės aviacijos saugumo srityje. Todėl patikslinti kai kurių tipų tikrinimo įrangos ir tikrinimo procedūrų standartai ir priimti papildomi nauji bendraisiais pagrindiniais standartais grindžiami tikrinimo metodai. Taip pat parengtos taisyklės ir sąlygos, taikomos keleiviams, kurie į orlaivius įsineša skysčių. Per visus metus Komisija nuolat bendradarbiavo su valstybėmis narėmis ir sektoriaus atstovais, kad būtų suderintas sklandus ir vienodas pirmiau minėtos teisinės sistemos įgyvendinimas. Mokslininkai ir gamintojai daugiausiai dėmesio skyrė tam, kad būtų sukurtos technologijos, kurias pritaikius keleiviai galėtų į orlaivius įsinešti skysčių. Europos oro uostuose atlikti pirmieji tokios įrangos bandymai. Atlikti tolesni kūno skenerių naudojimo bandymai. Platesniu mastu su tarptautinėmis organizacijomis tęstos reguliarios diskusijos, kaip bendras problemas spręsti pasaulinėmis priemonėmis. Dėl 2010 m. spalio pabaigoje įvykusių incidentų su kroviniu iš Jemeno ir ES pašto siuntiniais dėmesį neišvengiamai teko vėl atkreipti į naują grėsmę. Šie incidentai – mažiau nei po metų nuo incidento, įvykusio per 2009 m. Kalėdas Northwest Airlines skrydyje 253 iš Amsterdamo Schipholio į Detroitą, – dar kartą priminė, kad ekstremistų grupėms civilinė aviacija lieka patraukliu taikiniu ir kad jos toliau ieškos būdų, kaip apeiti dabar naudojamas patikros priemones. Šis incidentas padėjo įsitikinti, koks gyvybiškai svarbus yra darbas, kurį Komisija ir jos partneriai atlieka, kad apsaugotų keleivius ir visą Europos aviacijos sektorių, todėl parengta ataskaita ir veiksmų planas siekiant sustiprinti oro transporto krovinių saugumą; 2010 m. gruodžio mėn. tam pritarė Transporto taryba ir Teisingumo ir vidaus reikalų taryba. Vidaus saugumas ir išorės saugumas yra neatsiejami, todėl, siekiant apsaugoti Europą ir jos piliečius, būtina kovoti su grėsme, kylančia net ir tolimuose nuo mūsų žemyno kraštuose. Šiuo klausimu Komisija glaudžiai bendradarbiauja su neseniai sukurta Europos išorės veiksmų tarnyba. PIRMA DALIS PATIKRINIMAI BENDROSIOS PASTABOS Pagal Reglamento (EB) Nr. 300/2008 nuostatas Komisija turi rengti valstybių narių aviacijos saugumo administracijų (atitinkamų institucijų) ir ES oro uostų patikrinimus. Sąjungos programa taip pat taikoma Šveicarijai, o Norvegiją ir Islandiją (ir Lichtenšteiną) pagal lygiagrečias nuostatas tikrina Europos laisvosios prekybos asociacijos (ELPA) priežiūros institucija. Šiam patikrinimo darbui atlikti Komisija turi 11 aviacijos saugumo inspektorių grupę. Patikrinimą atlikti padeda valstybių narių, Islandijos, Norvegijos ir Šveicarijos paskirti inspektoriai – per 2010 m. Komisija juos atestavo iš naujo pagal naująją teisinę sistemą. 2010 m. patikrinimuose dalyvavo 46 nacionaliniai inspektoriai. Priede pateikta visų Komisijos ir ELPA priežiūros institucijos ligi šiol atliktos atitikties stebėsenos suvestinė. NACIONALINIų ATITINKAMų VALDžIOS INSTITUCIJų PATIKRINIMAI 2010 m. Komisija patikrino 5 atitinkamas institucijas – visas jas Komisija jau buvo tikrinusi anksčiau. 2010 m. aptikti trūkumai daugiausia susiję su tuo, kad nacionalinės aviacijos saugumo programos ir nacionalinės kokybės kontrolės programos dar ne visiškai suderintos su Reglamentu (EB) Nr. 300/2008 sukurta nauja teisine sistema. Nustatyta, kad kai kurios valstybės narės vis dar nesugeba greitai aptikti priemonių įgyvendinimo trūkumų ir juos pašalinti. Kai kurios valstybės narės nepatikrino atitikties visiems teisės aktų aspektams, o kai kurie oro uostai buvo netikrinami ilgą laiką. Kai kurios papildomos priemonės, kurių buvo imamasi po patikrinimų, buvo netinkamos arba papildomų priemonių apskritai nebuvo imamasi; be to, gana dažnai buvo labai vėluojama šalinti trūkumus. Visos valstybės narės taikė poveikio priemones, tačiau jos nebuvo pakankamai griežtos arba jomis ne visuomet buvo užtikrinamas atgrasomasis poveikis. PRADINIAI ORO UOSTų PATIKRINIMAI 2010 m. atlikta devyniolika (19) pradinių oro uostų patikrinimų – tiek pat, kiek 2009 m. Patikrinta atitiktis visiems skyriams (bet ne per kiekvieną patikrinimą). 2010 m. nustatyta, kad reikalavimus atitiko beveik 80 proc. pagrindinių priemonių. Aptiktus tradicinių priemonių[1] srities trūkumus iš esmės nulėmė žmogiškojo veiksnio dalykai. 2010 m. tikrinant oro uostus nustatyti tradicinių priemonių pažeidimai daugiausia susiję su personalo ir keleivių tikrinimo kokybe, taip pat su krovinių saugumo reikalavimais. Visų pirma, bendruosius pagrindinius standartus, kurie aiškumo tikslais išsamiai apibūdinti naujuosiuose reguliavimo teisės aktuose, ne visuomet atitiko personalo ir keleivių apieškojimas rankomis. Dauguma krovinių srityje nustatytų pažeidimų susiję su tinkamiausio tikrinimo metodo pasirinkimu, atsižvelgiant į siuntos pobūdį, ir su jų taikymo standartais. Šios žmogiškojo veiksnio problemos turėtų būti sprendžiamos geresniu mokymu ir priežiūra. Be to, 2010 m. birželio–gruodžio mėn. patikrintuose oro uostuose nebuvo visiškai įgyvendintos naujojoje reguliavimo sistemoje nustatytos tam tikros papildomos priemonės. Atsirado pažeidimų, susijusių su orlaivio atsargų ir oro uosto atsargų tikrinimo metodais ir standartais (jei tiekimo grandinės saugumas visapusiškai neužtikrintas), su leidimų išdavimu personalui, kuriam daroma tikrinimo išimtis, ir su neparengtais patruliavimo dažnumo oro uostuose rizikos vertimais. Atitinkamos valstybių narių institucijos turėtų aktyviai siekti, kad šios naujos nuostatos būtų įgyvendintos. Galiausiai 2010 m. patikrintuose oro uostuose nustatyta tam tikrų problemų, susijusių su prieigos prie riboto patekimo zonų kontrole, krovinių skyriaus bagažo priklausomybės nustatymu, nelydimojo bagažo tikrinimo metodais ir saugumo tikrinimo įrangos standartais. PAPILDOMI PATIKRINIMAI Pagal Reglamento (ES) Nr. 72/2010 13 straipsnį Komisija paprastai atlieka kelis papildomus patikrinimus. Jei per pradinį oro uosto patikrinimą nustatomi keli dideli trūkumai, būtinai numatomas naujas patikrinimas. 2010 m. nuspręsta surengti du tokius naujus patikrinimus ir abiem atvejais padaryta išvada, kad dauguma trūkumų (tačiau ne visi) buvo pašalinti. NEBAIGTOS BYLOS, 15 STRAIPSNIO BYLOS IR TEISINėS PROCEDūROS Patikrinimo bylos baigiamos tik kai Komisija įsitikina, kad imtasi reikiamų veiksmų trūkumams pašalinti. 2010 m. užbaigtos 27 bylos (21 byla buvo susijusi su oro uostais, o 6 bylos – su atitinkamomis institucijomis). Iš viso metų pabaigoje dar nebuvo baigta 11 atitinkamų institucijų tikrinimo bylų ir 17 oro uostų tikrinimo bylų. Jei laikoma, kad oro uoste aptikti trūkumai yra tokie dideli, kad tai galėtų kelti didelį pavojų bendram civilinės aviacijos saugumo lygiui Sąjungoje, Komisija taiko Reglamento (ES) Nr. 72/2010[2] 15 straipsnį. Tai reiškia, kad visos kitos atitinkamos institucijos įspėjamos apie susidariusią padėtį ir apsvarstoma, kokias papildomas priemones taikyti iš oro uosto, kuriame nustatyta didelių trūkumų, vykdomiems skrydžiams. 2010 m. liepos mėn. viduryje pradėta viena 15 straipsnio byla; ji užbaigta po keturių mėnesių, nustačius, kad trūkumai tinkamai pašalinti. Kita galima sankcija, kurią galima taikyti rimčiausiais atvejais arba tais atvejais, kai ilgai nesiimama priemonių trūkumams pašalinti, arba kai tokie trūkumai nuolatos kartojasi, – pradėti pažeidimo nagrinėjimo procedūrą arba atitinkamai procedūrą „EU Pilot“ prieš valstybes nares, Komisijos tarnyboms pranešusias apie savo dalyvavimą joje. Po nacionalinių administracijų patikrinimo 2010 m. pradėtos dvi pažeidimo nagrinėjimo procedūros ir viena procedūra „EU Pilot“. Vienu atveju atitinkama valstybė narė nepapildė savo nacionalinės aviacijos saugumo programos. Antras atvejis susijęs su ES taisyklių taikymu mažuosiuose oro uostuose. Trečias atvejis susijęs su žmogiškųjų išteklių stygiumi atitikties stebėsenai. Ištaisius nustatytus trūkumus, per metus užbaigtos dvi pažeidimo nagrinėjimo procedūros ir viena procedūra „EU Pilot“. 2010 m. pabaigoje buvo nebaigtos iš viso penkios pažeidimo bylos. VALSTYBIų NARIų VIDAUS VERTINIMAI Pagal Komisijos reglamento (EB) Nr. 1217/2003[3] 6 straipsnį valstybės narės privalo iki kiekvienų metų vasario pabaigos pateikti Komisijai metinę ataskaitą, kurioje būtų aptarti ankstesnių metų sausio–gruodžio mėn. atliktos nacionalinės atitikties stebėsenos rezultatai. 2009 m. sausio–gruodžio mėn. ataskaitinio laikotarpio dokumentus valstybės narės pateikė laiku, laikydamosi Komisijos šablono. Nustatyti visų pirma tokie trūkumai: mažas su patikrinimais susijusio darbo dienų skaičius, vykdomi ne visi reikalavimai, nepakankamai imamasi papildomų priemonių ir nenaudojamos turimos reikalavimų vykdymo kontrolės priemonės. ES valstybių narių atitikties stebėsenos sistemos pradėtos derinti nuo programos taikymo pradžios 2003 m., tačiau šį darbą atlikti sekasi sunkiai. Valstybės narės skirtingai supranta terminiją, taiko skirtingus metodikos rengimo būdus ir ataskaitų rengimo reikalavimus. Laikui bėgant padėtis apskritai pagerėjo, bet galėtų būti dar geresnė.Tai, kad nacionaliniu mastu atliekamos atitikties stebėsenos rezultatai ir Komisijos patikrinimų rezultatai šiek tiek nesutampa (per Komisijos patikrinimus dažnai nustatoma prastesnė atitiktis nei nacionalinėse ataskaitose nurodomi atitikties stebėsenos rezultatai), lėmė patikrinimo metodikos derinimo stygius. ANTRA DALIS TEISėS AKTAI IR PAGALBINėS PRIEMONėS BENDROSIOS PASTABOS 2010 m. paskelbtais naujais aviacijos saugumo teisės aktais visų pirma siekta papildyti ir patikslinti nuo 2010 m. balandžio 29 d. taikomą teisinę sistemą, nustatytą Reglamentu (EB) Nr. 300/2008. Be to, bendrieji pagrindiniai standartai nustatyti šiems dviems naujiems aviacijos saugumo tikrinimo metodams: - sprogmenis užuodžiantys šunys (kaip pagrindinis krovinių skyriaus bagažo, taip pat krovinių ir pašto tikrinimo metodas ir kaip papildomas atitikties kitiems skyriams tikrinimo metodas) ir - metalo aptikimo įranga (kaip pagrindinis tam tikrų ypatingų tipų pašto ir krovinių tikrinimo metodas). Galiausiai sukurtas teisinis pagrindas įgyvendinti vienintelio saugumo patikrinimo sistemą su Jungtinėmis Amerikos Valstijomis. PRIIMTI PAPILDOMI TEISėS AKTAI 2010 m. priimti nauji teisės aktai: - Komisijos reglamentas (ES) Nr. 18/2010[4] dėl nacionalinių civilinės aviacijos saugumo kokybės kontrolės programų reikalavimų; - Reglamentas (ES) Nr. 72/2010[5], kuriuo nustatoma Komisijos atliekamų patikrinimų aviacijos saugumo srityje tvarka; - Reglamentas (ES) Nr. 185/2010[6], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti; - Reglamentas (ES) Nr. 357/2010[7], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (saugos maišeliai); - Reglamentas (ES) Nr. 358/2010[8], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (skysčiai, aerozoliai ir geliai; kai kuriuose trečiųjų šalių oro uostuose įsigytų skysčių, aerozolių ir gelių tikrinimo išimtis); - Reglamentas (ES) Nr. 573/2010[9], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (sprogmenis užuodžiantys šunys); - Reglamentas (ES) Nr. 983/2010[10], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (vienintelis iš Jungtinių Amerikos Valstijų atvykstančių orlaivių, keleivių ir jų rankinio bei krovinių skyriaus bagažo saugumo patikrinimas); - Sprendimas C(2010) 774[11], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (įgyvendinimo sprendimas); - Sprendimas C(2010) 2604[12], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (orlaivio atsargos); - Sprendimas C(2010) 3572[13], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (sprogmenis užuodžiantys šunys); - Sprendimas C(2010) 9139[14], kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti (metalo aptikimo įranga). Galutinė šių dokumentų redakcija buvo derinama šešiuose įprastuose ir dviejuose specialiuose Aviacijos saugumo reguliavimo komiteto susitikimuose, šešiuose Patariamosios suinteresuotųjų šalių grupės aviacijos saugumo klausimais susitikimuose, taip pat daugelyje tikslinių darbo grupių posėdžių, kuriuose dalyvavo valstybių narių ir aviacijos sektoriaus atstovai. REGULIUOJAMųJų SUBJEKTų IR žINOMų SIUNTėJų DUOMENų BAZė Siekiant sustiprinti oro transporto krovinių ir pašto tiekimo grandinės saugumą, taip pat sukurti geresnes sąlygas vienodai ją įgyvendinti Europos Sąjungoje, sukurta ir nuo 2010 m. birželio 1 d. visiškai įdiegta reguliuojamųjų subjektų ir žinomų siuntėjų duomenų bazė; ji prižiūrima pagal Komisijos bendrąją sutartį. 2010 m. pabaigoje reguliuojamųjų subjektų ir žinomų siuntėjų duomenų bazėje buvo apie 7 500 įrašų apie reguliuojamuosius subjektus ir (nepriklausomai patikrintus) žinomus siuntėjus. Tai vienintelė teisėta pirminė priemonė, kuria reguliuojamieji subjektai turi naudotis informacijos paieškai, kai priima siuntinius iš kito reguliuojamojo subjekto arba (nepriklausomai patikrinto) žinomo siuntėjo. Nuo duomenų bazės naudojimo pradžios nuolat užtikrinta atitiktis sutartyje nustatytam 99,5 proc. prieinamumo rodikliui. ES ORO UOSTų PATIKRINIMAI. VADOVAI Pagal reglamentus (EB) Nr. 300/2008 ir (ES) Nr. 72/2010 Komisijos tarnybos vykdo civilinės aviacijos saugumo reikalavimų atitikties stebėseną objektyviai ir laikydamosi standartinės metodikos. Siekdama prisidėti prie šios veiklos, Komisija parengė ir atnaujina du išsamius vadovus, kuriuose pateiktos šios srities ES inspektoriams skirtos rekomendacijos ir gairės. Vienas vadovas parengtas visiems skyriams, išskyrus oro transporto krovinius ir paštą, kitas vadovas – vien tik oro transporto kroviniams ir paštui, nes pastarųjų dviejų sričių atitikties stebėsena yra sudėtinga. TREČIA DALIS ATASKAITOS, BANDYMAI IR TYRIMAI ATASKAITOS Atsižvelgusi į incidentus su oro transporto kroviniais 2010 m. spalio mėn. pabaigoje (iš Jemeno per ES pašto kurjerių tarnybą išsiųsti sprogmenys spausdintuvo kasetėse ir padegamieji įtaisai) ir po specialaus 2010 m. lapkričio 5 d. Aviacijos saugumo reguliavimo komiteto susitikimo, Taryba 2010 m. lapkričio 8 d. susitikime paprašė ES pirmininkaujančios valstybės narės, atstovaujančios ES Tarybai, ir Komisijos sukurti Aukšto lygio darbo grupę, kuri išnagrinėtų oro transporto krovinių saugumo stiprinimo būdus. Aukšto lygio darbo grupė savo ataskaitą ir veiksmų planą 2010 m. gruodžio 2 d. pateikė Transporto tarybai ir Teisingumo ir vidaus reikalų tarybai, kurios ataskaitai ir veiksmų planui pritarė. Buvo įprasta manyti, kad ES oro uostuose iš vienų orlaivių į kitus orlaivius perkraunamų krovinių ir pašto rizikos laipsnis mažas, nes saugumo priemonės oro transporto kroviniams ir paštui turėjo būti pritaikytos išvykimo oro uoste pagal ICAO[15] principą, susijusį su priimančiosios šalies atsakomybe už saugumą. Į šį principą taip pat atsižvelgta rengiant dabartinę naujos teisinės sistemos redakciją, pagal kurią oro transportu atvežti ir į kitą orlaivį perkeliami kroviniai ir paštas išimties tvarka netikrinami (jei kroviniai ir paštas nuo atvežimo iki orlaivio, į kurį jie perkelti, išvykimo yra apsaugoti nuo neteisėtų veiksmų). Dėl pirmiau minėtų incidentų su kroviniais iš Jemeno ataskaitoje rekomenduojama sparčiau priimti priemones, kuriomis būtų sustiprintas iš trečiųjų šalių į Europos Sąjungą atvežamų oro transporto krovinių ir pašto aviacijos saugumas, teikiama pirmenybė rizika grindžiamam metodui ir atsižvelgiama į ES teisės aktais ir atitinkamai ICAO taisyklėmis (kaip pasaulinis principas) reguliuojamą tiekimo grandinės saugumą. Dėl pirmiau minėtų incidentų su padegamaisiais įtaisais, išsiųstais per ES pašto kurjerių tarnybą, ataskaitoje taip pat rekomenduojama stiprinti ir toliau derinti galiojančią ES krovinių ir pašto saugumo tvarką. Pastarosios dvi pasiūlytos priemonės turėtų būti papildytos taip: a) išnagrinėti būdus, kaip išplėsti ES reguliuojamųjų subjektų ir žinomų siuntėjų sistemą, numačius galimybę patvirtinti arba nepriklausomai patikrinti trečiosiose šalyse įsikūrusias tokias įmones; b) toliau nagrinėti ir prireikus tobulinti tikrinimo metodus ir technologijas; c) pasinaudojus žvalgybos ir teisėsaugos įstaigų bendradarbiavimu, bendrai įvertinti grėsmę aviacijos saugumui Europos Sąjungoje ir d) tobulinti pasaulinius teisinių sistemų ir pajėgumo kūrimo standartus. BANDYMAI Pagal ES aviacijos saugumo teisės aktus bandymas (angl. trial ) atliekamas, kai valstybė narė susitaria su Komisija, kad tam tikrą laiką taikys teisės aktais nenumatytą priemonę ar metodą, kuria (-iuo) bus pakeista viena iš pripažintų saugumo kontrolės priemonių, su sąlyga, kad toks bandymas nepažeidžia bendrojo saugumo lygio. Teisiškai šis terminas netaikomas, kai valstybė narė ar subjektas atlieka naujos saugumo kontrolės priemonės, kuri taikoma kartu su teisės aktuose numatyta priemone ar keliomis tokiomis priemonėmis, vertinimą. 2010 m. atlikta keletas bandymų (pastarosiomis dviem prasmėmis) Vokietijoje, Ispanijoje, Prancūzijoje, Italijoje, Nyderlanduose, Švedijoje, Jungtinėje Karalystėje, Šveicarijoje ir Norvegijoje. Jie susiję su kūno skenerių (įskaitant milimetrinių bangų įrangą) naudojimu keleiviams ir personalui tikrinti, skystųjų sprogmenų aptikimo sistemų naudojimu rankiniam bagažui tikrinti ir sprogmenų pėdsakų aptikimo įrangos naudojimu keleivių dėvimiems galvos apdangalams tikrinti. TYRIMAI 2010 m. pabaigoje pateikta skrydžių iš trečiųjų šalių į Europos Sąjungą saugumo padėties tyrimo ataskaita. Į ją įtrauktos kelios rekomendacijos, kaip pagerinti ES gebėjimą stebėti, kaip laikomasi iš trečiųjų šalių vykdomų skrydžių saugumo standartų, ir užtikrinti tų standartų laikymąsi. Be to, 2010 m. pabaigoje Komisija pradėjo a) ES reguliuojamųjų subjektų ir žinomų siuntėjų duomenų bazės naudojimo ir b) pavojingų daiktų vaizdo projektavimo technologijos, kurią taikant tikrinamas rankinis ir krovinių skyriaus bagažas, tyrimus. KETVIRTA DALIS DIALOGAS SU TARPTAUTINėMIS ORGANZIACIJOMIS IR TREčIOSIOMIS šALIMIS BENDROSIOS PASTABOS Komisija visapusiškai bendradarbiauja su tarptautinėmis organizacijomis ir svarbiausiomis trečiosiomis šalimis partnerėmis, be to, jai nuolat atstovaujama tarptautiniuose susitikimuose, kuriuose ji koordinuoja ES poziciją ir dažnai skaito pranešimus ar teikia dokumentus. Prireikus palaikomas dialogas su trečiosiomis šalimis – tariamasi vietos ar bendros svarbos klausimais, pvz., dėl standartinių reikalavimų, susijusių su neapmuitintų prekių parduotuvėse įsigytų skysčių vežimu, taikymo išimčių. Tokie ryšiai padeda ES gauti naujausią informaciją apie gerąją patirtį ir ją skleisti, taip pat paveikti tarptautinių sprendimų priėmimą. Būtina susieti ir suderinti vidaus ir išorės saugumo poreikius. Pagal naują Lisabonos sutartimi grindžiamą teisinę sistemą bus visapusiškai konsultuojamasi su Europos išorės veiksmų tarnyba dėl bendradarbiavimo su tarptautinėmis organizacijomis ir trečiosiomis šalimis, siekiant užtikrinti, kad bendradarbiavimas atitiktų ir papildytų šios tarnybos pradėtus konkrečius politinius dialogus. TARPTAUTINėS ORGANIZACIJOS Komisija dalyvauja metiniuose ICAO aviacijos saugumo grupės susitikimuose; 2010 m. ji pristatė dokumentus apie skysčių tikrinimą ir oro transporto krovinių saugumą. Šie dokumentai buvo įvertinti palankiai. Be to, Komisija reguliariai dalyvauja Europos civilinės aviacijos konferencijos Techninės darbo grupės ir Mokymo darbo grupės susitikimuose. Abiejų šių grupių darbo rezultatais vėliau buvo remiamasi per Reguliavimo komiteto ir susijusių jo darbo grupių susitikimų diskusijas. TREčIOSIOS šALYS Komisija ir JAV toliau aktyviai plėtojo dialogą aviacijos saugumo klausimais įvairiose organizacijose, pvz., ES ir JAV bendradarbiavimo transporto klausimais grupėje, kuri padarė pažangą rengdama vienintelio patikrinimo sistemą[16]. Be to, Komisija kelis kartus pareiškė savo poziciją, kai valstybės narės susirūpino dėl papildomų JAV saugumo reikalavimų, iš kurių buvo matyti, kad deramai neatsižvelgiama į jau taikomas griežtas ES priemones. Kelis kartus JAV, iš anksto nepasikonsultavusios, priėmė skubius pakeitimus, skirtus iš ES skrydžius vykdantiems oro vežėjams – todėl ES suinteresuotosios šalys susidurdavo su dideliais sunkumais. Komisija dalyvavo viename JAV oro uosto patikrinime, kad būtų įvertinta galimybė ateityje sudaryti vienintelio patikrinimo susitarimą. IŠVADOS Nors apskritai Europos Sąjungoje ir toliau užtikrinamas aukštas saugumo lygis, per Komisijos patikrinimus nustatyta tam tikrų trūkumų. Tradicinių priemonių srityje nustatytus personalo ir keleivių tikrinimo, taip pat krovinių tvarkymo ir tikrinimo reikalavimų vykdymo trūkumus iš esmės nulėmė žmogiškojo veiksnio dalykai. Kiti papildomų priemonių, įgyvendintų pagal naują Reglamentu (EB) Nr. 300/2008 sukurtą teisinę sistemą, pažeidimai susiję su patruliavimu oro uostuose, rizikos vertinimu ir orlaivių atsargų ir oro uosto atsargų tikrinimu. Apskritai Komisijos rekomendacijų dėl trūkumų šalinimo buvo laikomasi gerai, tačiau iš inspektorių išvadų matyti, kad griežta ES patikrinimų tvarka ir tinkamas kokybės užtikrinimas valstybėse narėse yra svarbūs. Komisija ir toliau stengsis užtikrinti, kad būtų laikomasi visų teisinių reikalavimų ir kad jie būti įgyvendinami tinkamai. Prireikus ji pradės oficialias pažeidimo nagrinėjimo procedūras. Teisės aktų srityje 2010 m. priimta daugiau išsamių įgyvendinimo taisyklių, kad naujasis pagrindinis Reglamentas (EB) Nr. 300/2008 būtų taikomas suderintai. 2010 m. spalio pabaigoje įvykę incidentai su kroviniu iš Jemeno ir ES pašto siuntiniais priminė, kad civilinė aviacija tebėra naujų ir naujais metodais rengiamų išpuolių taikinys, todėl šią problemą reikia spręsti tinkamomis ir rizika grindžiamomis apsaugos priemonėmis. Pagal oro transporto krovinių saugumo veiksmų plane suteiktus įgaliojimus Komisija išplėtė savo veiklą šioje srityje. Priedas Komisijos patikrinimai 2010 m. gruodžio 31 d. duomenimis Valstybė | Patikrinimų skaičius nuo 2010 m. sausio mėn. iki 2010 m. gruodžio mėn. (įskaitant papildomus patikrinimus) | Bendras patikrinimų skaičius 2004–2010 m. (įskaitant papildomus patikrinimus) | Austrija | 1 | 9 | Belgija | 2 | 9 | Bulgarija | 2 | 5 | Kipras | 0 | 5 | Čekija | 0 | 5 | Danija | 1 | 7 | Estija | 0 | 4 | Suomija | 0 | 7 | Prancūzija | 2 | 12 | Vokietija | 2 | 14 | Graikija | 1 | 12 | Vengrija | 1 | 5 | Airija | 2 | 8 | Italija | 1 | 12 | Latvija | 0 | 4 | Lietuva | 1 | 4 | Liuksemburgas | 0 | 5 | Malta | 0 | 3 | Nyderlandai | 1 | 7 | Lenkija | 1 | 7 | Portugalija | 1 | 8 | Rumunija | 1 | 3 | Slovakija | 0 | 4 | Slovėnija | 0 | 4 | Ispanija | 2 | 12 | Švedija | 2 | 9 | Jungtinė Karalystė | 2 | 13 | Šveicarija | 0 | 4 | IŠ VISO | 26 | 202 | ELPA priežiūros institucijos patikrinimai 2010 m. gruodžio 31 d. duomenimis Valstybė | Patikrinimų skaičius nuo 2010 m. sausio mėn. iki 2010 m. gruodžio mėn. (įskaitant papildomus patikrinimus) | Bendras patikrinimų skaičius 2004–2010 m. (įskaitant papildomus patikrinimus) | Islandija | 1 | 7 | Norvegija | 3 | 31 | IŠ VISO | 4 | 38 | [1] Tradicinėmis vadinamos priemonės, jei jos taikomos pagal Reglamentu (EB) Nr. 2320/2002 nustatytą teisinę sistemą. [2] 2010 m. sausio 26 d. Komisijos reglamentas (ES) Nr. 72/2010, kuriuo nustatoma Komisijos atliekamų patikrinimų aviacijos saugumo srityje tvarka, OL L 23, 2010 1 27, p. 1. [3] 2003 m. liepos 4 d. Komisijos reglamentas (EB) Nr. 1217/2003, nustatantis nacionalinių civilinės aviacijos saugumo kokybės kontrolės programų bendruosius reikalavimus, OL L169, 2003 7 8, p. 44. Jis panaikintas ir pakeistas 2010 m. sausio 8 d. Komisijos reglamentu (ES) Nr. 18/2010, kuriuo iš dalies keičiamas Reglamentas (EB) Nr. 300/2008, OL L7, 2010 1 12, p. 3. [4] 2010 m. sausio 8 d. Komisijos reglamentas (ES) Nr. 18/2010, kuriuo iš dalies keičiamas Reglamentas (EB) Nr. 300/2008, OL L 7, 2010 1 12, p. 3. [5] 2010 m. sausio 26 d. Komisijos reglamentas (ES) Nr. 72/2010, OL L 23, 2010 1 27, p. 1. [6] 2010 m. kovo 4 d. Komisijos reglamentas (ES) Nr. 185/2010, OL L 55, 2010 3 5, p. 1. [7] 2010 m. balandžio 23 d. Komisijos reglamentas (ES) Nr. 357/2010, kuriuo iš dalies keičiamas Reglamentas (ES) Nr. 185/2010, OL L 105, 2010 4 27, p. 10. [8] 2010 m. balandžio 23 d. Komisijos reglamentas (ES) Nr. 358/2010, kuriuo iš dalies keičiamas Reglamentas (ES) Nr. 185/2010, OL L 105, 2010 4 27, p. 12. [9] 2010 m. birželio 30 d. Komisijos reglamentas (ES) Nr. 573/2010, kuriuo iš dalies keičiamas Reglamentas (ES) Nr. 185/2010, OL L 166, 2010 7 1, p. 1. [10] 2010 m. lapkričio 3 d. Komisijos reglamentas (ES) Nr. 983/2010, kuriuo iš dalies keičiamas Reglamentas (ES) Nr. 185/2010, OL L 286, 2010 11 4, p. 1. [11] Sprendimas C(2010) 774 galutinis, skirtas visoms valstybėms narėms, 2010 4 13. Oficialiajame leidinyje nepaskelbtas (riboto naudojimo ir konfidenciali informacija). [12] Sprendimas C(2010) 2604 galutinis, skirtas visoms valstybėms narėms, 2010 4 23. Oficialiajame leidinyje nepaskelbtas (riboto naudojimo ir konfidenciali informacija). [13] Sprendimas C(2010) 3572 galutinis, skirtas visoms valstybėms narėms, 2010 6 30. Oficialiajame leidinyje nepaskelbtas (riboto naudojimo ir konfidenciali informacija). [14] Sprendimas C(2010) 9139 galutinis, skirtas visoms valstybėms narėms, 2010 12 20. Oficialiajame leidinyje nepaskelbtas (riboto naudojimo ir konfidenciali informacija). [15] Tarptautinė civilinės aviacijos organizacija. [16] Nuo 2011 m. balandžio 1 d. taikoma iš JAV atvykstantiems orlaiviams, keleiviams ir jų rankiniam bei krovinių skyriaus bagažui. 2010 m. lapkričio 3 d. Komisijos reglamentas (ES) Nr. 983/2010, kuriuo iš dalies keičiamas Reglamentas (ES) Nr. 185/2010, OL L 286, 2010 11 4, p. 1.